R. Kaliňák, podpredseda vlády a minister vnútra SR: (2007-05-09):
V tomto prípade však predseda vyššieho územného celku je veľmi silná osobnosť, ktorá sa za svoje sľuby a za svoju prácu zodpovedá voličom raz za 4 roky a musí mať tým pádom aj reálnu možnosť ovplyvniť chod vyššieho územného celku. Keby ste sa opýtali, pán poslanec Kahanec, či niekto z vašich voličov, nie vašich, ten asi vie, ale všeobecne z občanov, urobte si taký prieskum, že koľko občanov Prešovského kraja pozná poslancov, vás ako poslanca VÚC v Prešove a koľko pozná Chudíka ako župana, tak skúste rozmýšľať, kto by vyhral. A od toho sa nie preto, že by ste boli menej známy alebo menej významný, to v žiadnom prípade nie je, ale treba povedať, že župan má určitú zodpovednosť, ktorá je neporovnateľná s prezidentom, ak porovnávame veto v tomto parlamente a ak porovnávame napríklad veto na novo upravené zákony, ktoré len ide do tej istej miery, ako je to upravené v mestách a obciach. Čiže nijakým spôsobom nie nad rámec. A aby mohol realizovať župan niektoré veci a mal právo vyjadriť svoj názor nielen na tie veci, ktoré sú v rozpore so zákonom, to povedal správne pán podpredseda, že sám sa môže obrátiť na súd, ale aj vo veciach zásadného nesúhlasu už len preto, už len práve preto to, čo vy hovoríte, keď je úplne opačné zastupiteľstvo, tak je to presne rozpor vo filozofii. Ja mám svoj mandát ako predseda vyššieho územného celku a mám ho voči voličom realizovať a musím mať adekvátny nástroj, v ktorom priblížim svoje postavenie vo vyváženosti smerom k zastupiteľstvu. Naďalej zastupiteľstvo ostáva ako veľmi silné a v žiadnom prípade nie je silnejší predseda, a už vôbec nie týmto zákonom. To znamená, len dávam priestor na vyššiu diskusiu človeku, ktorý sa musí zodpovedať voličom za svoje činy. Ak z neho chceme mať postavenie v podobe prezidenta, to znamená naozaj veľmi obmedzené právomoci, a to my ešte relatívne máme silného prezidenta v porovnaní napríklad s českým, tak, samozrejme, v tom prípade je to naozaj iba skôr o nejakom kozmetickom postavení v rámci toho kraja, ale podľa nášho zákona reálne predseda vyššieho územného celku má svoje zodpovednosti a má svoje úlohy, ktoré má plniť a k tomu smeruje okrem iného jedna časť, teda, samozrejme, jedna časť tejto novely. Čiže na tú otázku, že prečo, lebo si myslíme, že je to jednoznačne správne a že je to aj pre tú demokraciu dobré, pretože tie názory budú musieť byť omnoho viacej zvažujúce. Poznáme  aj predsa veľa tých konaní, ktoré predchádzali hádkam o podpredsedov a o rôzne ďalšie veci a snažíme sa tu byť vo veľkej teoretickej rovine. Aj pán poslanec Bauer, to ste popísali nádherný ideálny stav, ktorý by som priblížil vo vákuu. Vo vákuu by to tak všetko mohlo fungovať, ale v reálnom politickom živote, viete sám najlepšie, a vy predsa máte skúsenosti s tým, čo to znamená byť na čele VÚC, že to je proste omnoho ťažšie a omnoho iná práca a hlavne, ak náhodou sa musíte so zastupiteľstvom prieť v prípade, že je, samozrejme, opačného zafarbenia, čo bude aj v budúcich voľbách, aj v tých ďalších. A práve tam musí dôjsť k tomu, aby aj zastupiteľstvo malo do určitej miery povinnosť rešpektovať predsedu, tak ako predseda musí rešpektovať vo veľa ďalších veciach zastupiteľstvo. To znamená, že môj názor a odpoveď na vašu otázku je, že keď zoberieme tie nádoby, ktoré stoja vedľa seba a ktoré povieme, že je zastupiteľstvo a predseda, obidvaja sú volení v tých istých voľbách tými istými voličmi. Obidvaja sú veľmi dôležití a pre ten kraj do určitej miery tou osobnosťou, ktorá naozaj na jej čele stojí, je vždy župan. To si môžeme povedať naozaj, keby som sa vás aj opýtal, pán poslanec, že či si pamätáte všetkých svojich členov zastupiteľstva a či by ste ich z hlavy vymenovali, pochybujem, že by ste to zvládli. Rovnako tak, ako ani ja, keď som sedel v parlamente, som raz v noci sa pokúsil pri zaspávaní namiesto obláčikov počítať poslancov. A dostal som sa tuším k číslu 86 a viac ani zaťať. Jednoducho proste aj vy ste omnoho viacej pýtaný médiami, všetkými návštevami, všetkými ako zástupca toho kraja, a preto si myslím aj ja osobne a plne sa stotožňujem s týmto návrhom, že predseda by mal adekvátne v tom spore o nejakú myšlienku v tom kraji môcť to prezentovať aj týmto spôsobom a požadovať vlastne aj trojpätinovú väčšinu, kde by sa ten názor mohol, ktorému názoru by sa už musel potom, samozrejme, podriadiť, pretože si myslím, že tá nadpolovičná väčšina je v tomto prípade viac na strane zastupiteľstva a viac, ako by mala. Čiže, či to nazvete účelovo, alebo akýmkoľvek iným spôsobom, ja iba hovorím, že nezastierame ani ja rozhodne nie, čo je vlastne ako účelom. Účelom je priblíženie toho postavenia zodpovednosti, ktorá sa od predsedu vyžaduje. Pretože ak naozaj ja mám mať úplne iné zastupiteľstvo a de facto od počiatku sme dali predsedu vyššieho územného celku ako de facto ako nejakú vládu v jednej osobe, ako predstaviteľa výkonnej moci toho kraja do podoby menšinovej vlády. Nie kvôli tomu, aké sú výsledky volieb, ale všeobecne. Bez ohľadu nato, či by to zastupiteľstvo bolo tej istej farby ako predseda, alebo nie, pretože často je predseda nezávislý len s podporou nejakej politickej strany. Čiže z tohto pohľadu si myslím, že v žiadnom prípade nemá navrch predseda ani po tejto úprave. A ja viem, že vás nepresvedčím, aby ste hlasovali za, veď to od vás ani nevyžadujem. Od toho je slobodný mandát poslanca, ale mojou úlohou je vysvetľovať, že ten úmysel nie je ničím iným motivovaný ako nakoniec lepšími výsledkami vyššieho územného celku a takto za tým zákonom, samozrejme, aj stojím aj s odpoveďou na vašu otázku, že či je to správnym smerom. Bezpochyby je. Ďakujem.